## Rješenje kojim se Aljoši Šestanović oduzima odobrenje za rad investicijskog savjetnika

### NN 88/2010 (14.7.2010.), Rješenje kojim se Aljoši Šestanović oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

2486

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Aljoši Šestanoviću iz Zagreba, Božidara Magovca 39, za rad investicijskog savjetnika, na sjednici održanoj 8. srpnja 2010. godine donijela je

RJEŠENJE

1. Aljoši Šestanović iz Zagreba, Božidara Magovca 39, oduzima se odobrenje za rad investicijskog savjetnika.

2. Podaci iz ovog rješenja upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 121.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, dana 17. svibnja 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Aljoši Šestanoviću iz Zagreba, Božidara Magovca 39, za rad investicijskog savjetnika.

Rješenjem Agencije, klasa: UP/I-451-04/07-08/67, urbroj: 326-111/08-2, od 17. siječnja 2008. godine, zaposleniku investicijskog društva Fima-Vrijednosnice d.o.o. Varaždin (dalje u tekstu: Društvo), Aljoši Šestanoviću iz Zagreba, Božidara Magovca 39, izdana je na neodređeno vrijeme dozvola za obavljanje poslova investicijskog savjetnika.

U predmetu klasa: 451-04/10-17/4, Agencija je dana 30. travnja 2010. godine, zaprimila obavijest investicijskog društva Fima-Vrijednosnice d.o.o. o prestanku radnog odnosa Aljoše Šestanović s danom 27. travnjem 2010. godine, koji je u Društvu obavljao poslove brokera i investicijskog savjetnika.

U predmetu klasa: UP/I-451-04/10-05/09, Agencija je dana 14. svibnja 2010. godine zaprimila zahtjev Aljoše Šestanovića za izdavanje odobrenja za obavljanje poslova člana uprave društva za upravljanje investicijskim fondovima POBA ICO Invest d.o.o. i pripadajuću dokumentaciju. Iz zaprimljene dokumentacije vidljivo je da je Aljoša Šestanović 30. travnja 2010. godine sklopio Ugovor o radu sa društvom za upravljanje investicijskim fondovima POBA ICO Invest d.o.o., u kojem društvu će biti imenovan članom uprave po ishođenju odobrenja Agencije.

Sukladno odredbi članka 24. stavak 2. Zakona investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona, propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

U provedenom postupku utvrđeno je da Aljoša Šestanović više ne obavlja poslove investicijskog savjetnika, sukladno odredbi članka 24. stavak 1. Zakona, slijedom čega više ne ispunjava uvjete na temelju kojih joj je izdano odobrenje za rad, pa je sukladno odredbi članka 27. stavak 4. Zakona, odlučeno kao u točki 1. izrijeke rješenja

Na temelju odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izrijeke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-08/21

Urbroj: 326-111/10-2

Zagreb, 8. srpnja 2010.

Zamjenik predsjednika Uprave
Ivo Šulenta, v. r.

Rješenje, NN 88/2010-2486